钦定古今图书集成/明伦汇编/交谊典/第038卷 > 礼记 > 《檀弓》
## 钦定古今图书集成/明伦汇编/交谊典/第038卷 > 礼记 > 《檀弓》

孔子曰：“拜而后稽颡，颓乎其顺也；稽颡而后拜，颀乎
其至也。三年之丧，吾从其至者。”

〈注〉《颓》，顺也。先拜宾，顺于事也。此殷之丧，拜颀至也。先触地，无容哀之至。此周之丧，拜重者，尚哀戚，自期如殷可。〈疏〉此一节论殷、周丧拜之异。拜者，主人孝子拜宾也。稽颡者，触地无容也。拜是为宾，稽颡为己，前宾后己，颓然而顺序也。颀，恻隐之至也。郑知殷、周丧拜之异者，以孔子所论，每以二代相对，皆先殷而后周也。〈集说〉长乐陈氏曰：“拜而后稽颡，颓乎其顺也，以其先致敬故也；稽颡而后拜，颀乎其至也，以其先致哀故也。孔子之时，礼废滋久矣。天下不知先稽颡之为重，而或以轻为重，是犹不知拜下之为礼，拜上之为泰，而或以泰为礼。故孔子救拜之敝，则曰‘吾从其至’；救《泰》之敝，则曰‘吾从下’。凡欲礼之明于天下而已。”马氏曰：“《记》曰‘三年之丧’”，丧拜非三年之丧，以吉拜当周之衰。盖人不知丧拜之仪，故孔子遂及之。言虽拜起之末，犹欲不失其序，非知制作之情者，孰能尽于此？此动容周旋中《礼》，所谓盛德之至也。郑氏以此为殷周拜，而于经无所见，岂其然乎？

“拜稽颡”，哀戚之至隐也；“稽颡”，隐之甚也。

〈注〉隐，痛也。“稽颡”者，触地无容。〈疏〉孝子拜宾之时，先稽颡而后拜者，哀戚之至痛也。就拜与“稽颡”二事之中，稽颡尤为痛之甚也。〈集说〉严陵方氏曰：“孝子哀痛之容，有若手之辟、足之踊、口之哭、目之泣、鼻之洟，固非一类，特不若稽颡之为甚耳。”